משה כורסיה (נולד ב-30 בנובמבר 1991, כ"ה כסליו תשנ"ב) הוא איש חינוך, זמר-יוצר, מלחין ישראלי ואושיית רשת.
ביוגרפיה.
כורסיה נולד בכפר פינס. בגיל ארבע עברה משפחתו ליישוב נוף איילון ושם גדל. אביו, הרב אשר כורסיה, מנהל את אולפנת אורות מודיעין, אותה ייסד. אימו, יעל, מנחת סדנאות למודעות עצמית יהודית ותרפיסטית.
כורסיה למד בבית הספר היסודי "שלהבת" ובישיבה התיכונית בשעלבים שבקריית חינוך שעלבים. לאחר הלימודים למד בישיבת ההסדר קרני שומרון.
במרץ 2012 התגייס ושירת בחטיבת גבעתי, בגדוד צבר, שם היה מפקד טירונים.
בשנת 2017 החל לחנך בישיבה התיכונית "לפיד" במודיעין. משנת 2021 מתעד כורסיה את שיטת חינוכו וקשריו לתלמידים בחשבון אינסטגרם וטיקטוק דבר שהפך אותו לאושיית רשת.
את דרכו המוזיקלית החל בתור סולן להקת "אתחלתא" שהקים עם חבריו לישיבה, ובשנת 2017 הפיק את אלבומו הראשון "יותר מדי" אצל המפיק והמעבד ראובן חיון. לאחר צאת אלבומו הראשון הוכתר כורסיה כ-"תגלית השנה במוזיקה היהודית" באתר סרוגים.
לקראת צאת אלבומו השני הוציא כורסיה את הסינגלים: "עוד יום שעובר", "לנשום", "הלבד הזה" (בו השתתף הראפר איתי לוקץ'), בעקבות כך, בשנת 2019 הוכתר כורסיה כ-"תגלית העשור במוזיקה היהודית".
בשנת 2021 הוציא את שירו "30 נרות" אותו הלחין המלחין והמעבד אוריין שוקרון, וב-20 בפברואר הוציא את שירו "מישהו יקרא לך אמא" שעיבד והפיק אורי אבני. "מישהו יקרא לך אמא" גרר תגובות חיוביות רבות ברשת, נכנס לסרטונים החמים ביוטיוב, וחצה את ה-7 מיליון השמעות בטיקטוק.
כורסיה הפיק מופע לבני נוער בשם "נולדתי דתי" אותו הוא מציג לבני נוער בכל רחבי הארץ.
בשנת 2022 הפך כורסיה למשפיען רשת עם מעל 130,000 עוקבים ברשתות החברתיות.
ארגין אטאמן
חליל ארגין אטאמן (בטורקית: Halil Ergin Ataman; נולד ב-7 בינואר 1966) הוא מאמן כדורסל טורקי המאמן את אנאדולו אפס מליגת העל הטורקית והיורוליג וכן את נבחרת טורקיה.
קריירת אימון.
שנים מוקדמות.
אטאמן החל את קריירת האימון שלו בקבוצת הנוער של אג'זאג'יבאשי (Eczacıbaşı) ואחריה קדנציה כמאמן קבוצת הנוער של אפס פילזן. לאחר מכן, הוא אימן את קבוצה ליגת העל הטורקית טורק טלקום, פינאר קרשיאקה ואפס פילזן. הוא היה עוזר המאמן של נבחרת טורקיה לצד ארקומנט סונטר ביורובאסקט 1997 בספרד. טורקיה סיימה את הטורניר במקום ה-8. את עונת 1998/99 הוא העביר באוניברסיטת סטנפורד בארצות הברית.
לאחר שובו לאירופה, הוא אימן את מונטפסקי סיינה האיטלקית וזכה עם המועדון בגביע ספורטה האחרון ב-2002. לאחר מכן הוא הצטרף לאולקרספור (כיום פנרבחצ'ה), אך הוא נאלץ לעזוב את עבודתו עקב בעיות אישיות. הוא הצהיר כי התפטרותו הייתה מרצון. לאחר עזיבתו את פנרבחצ'ה חזר לאיטליה וחתם בפורטיטודו בולוניה ואימן שם עד לחזרתו לטורקיה כמאמן בשיקטש במהלך עונת 2007/08 .
בשיקטש.
לאטאמן הייתה עונה מוצלחת עם בשיקטש כשהקבוצה העפילה לרבע גמר גביע יול"ב שנערך בטורינו, איטליה, אחרי הופעה מדהימה של 10 ניצחונות ברציפות בבית ב'. זו הייתה הפעם הראשונה שבה שתי קבוצות טורקיות שיחקו זו מול זו כשבשיקטש הפסידה לגלאטסראיי. בליגה, הקבוצה סיימה את העונה הסדירה במקום הראשון והעפילה לפלייאוף. לאחר שבשיקטש הודחה ברבע הגמר, פיטרה הקבוצה את אטאמן.
אפס פילזן.
שבוע לאחר מכן, הוא חתם על חוזה לשנתיים עם אפס פילזן, שם עבד מ-1999 עד 2001. אטמאן הגיע להישגים הגדולים בעונת 2008/09 עם זכייה בליגה הטורקית, הגביע הטורקי וגביע הנשיא. ב-4 ביוני 2010, הוא עזב את אפס פילזן.
חזרה לבשיקטש.
הוא חתם על חוזה לשנתיים עם בשיקטאש בינואר 2011. בעונת 2010/11, הוא לא זכה בתארים עם הקבוצה. בעונה הבאה, הוא זכה בגביע הטורקי בפברואר 2012. לאחר מכן, הוא זכה ביורוצ'לנג' אחרי ניצחון על אלאן שאלון בגמר ב-29 באפריל 2012. ולבסוף, הוא זכה בניצחון באליפות הליגה הטורקית נגד אנאדולו אפס בגמר הפלייאוף ב-11 ביוני 2012.
גלאטסראיי.
הוא חתם על חוזה רב שנתי עם גלאטסראיי ב-22 ביוני 2012. הוא זכה בליגה הטורקית נגד באנוויטספור בגמר הפלייאוף ב-15 ביוני 2013.
בתחילת עונת 2014/15, גלאטסראיי התקשתה כלכלית ובסופו של דבר הדבר בא לידי ביטוי בתוצאות. מספר שחקנים החרימו את האימונים וגם חלקם נפצעו, מה שהוביל לתסכול וסכסוכים בקבוצה. ב-19 באוקטובר 2014, אטאמן היה מעורב בתקרית עם שחקן הקבוצה נולן סמית', שזרק את המגבת לאחר שהוחלף במשחק נגד באנוויטספור. השחקן שוחרר מהקבוצה בשבוע שלאחר מכן. ב-21 בנובמבר 2014, במסיבת העיתונאים לאחר משחק היורוליג מול הקבוצה הסרבית הכוכב האדום בלגרד באיסטנבול, זכה אטאמן לפרסום שלילי בסרביה, על כך שכינה את 300–400 אוהדי הכוכב האדום "המחבלים". הוא גם הצהיר כי הם "תוקפים את המשטרה שלנו ואת האוהדים שלנו עם לפידים ואבנים" וכי הוא "מודאג כאזרח לבטיחות שלו ושל אחרים". כל ההערות הללו עלו בקנה אחד עם הרג אוהד הכוכב האדום על ידי אוהדי גלאטסראיי באלימות אוהדים לפני המשחק. אפילו ראש ממשלת סרביה, אלכסנדר ווצ'יץ', הגיב להערה הזו, ואמר כי "אטאמן כבר לא רצוי בסרביה". אטאמן התנצל מאוחר יותר על דבריו ואמר כי "כל ההערות [על אוהדי הכוכב האדום] נאמרו לפני שנודע לו [שהטרגדיה התרחשה לפני המשחק]".
ב-6 ביוני 2015 הוא חתם על הארכה לשנתיים במועדון, לפי הדיווחים בשווי חצי מיליון אירו לעונה.
ב-27 באפריל, קבוצתו של גלאטסראיי ניצחה את שטרסבורג באבדי איפקצ'י ארנה וזכתה ביורוקאפ. עם הניצחון הזה הוא זכה בתואר האירופי השלישי שלו כמאמן ראשי.
אנאדולו אפס.
בדצמבר 2017 חתם אטאמן על חוזה עם אנאדולו אפס.
בעונת 2018/19, אטאמן הוביל את אנאדולו אפס לפיינל פור היורוליג 2019, שם הפסידה במשחק הגמר לצסק"א מוסקבה. ב-23 במאי חתם אטאמן על הארכת חוזה לשנתיים עם אפס.
בעונת 2020/21, אטאמן זכה באליפות היורוליג כשניצח את ברצלונה במשחק הגמר. אטאמן הפך למאמן הטורקי הראשון שזכה בתואר היורוליג. בעונה הבאה, הוא זכה בגביע הטורקי בפברואר 2022.
הוא זכה בתואר היורוליג בפעם השנייה ברציפות במשחק הגמר מול ריאל מדריד בעונת 2021/22.
חיים אישיים.
אטאמן למד בבית הספר התיכון האיטלקי באיסטנבול. לאחר מכן הוא התקבל לאוניברסיטת איסטנבול, שם למד במחלקה למנהל עסקים. הוא נשוי לברנה אטאמן ויש לו בן בשם סארפ.
רולס-רויס זנב סירה
רולס-רויס זנב סירה (באנגלית: Rolls-Royce Boat Tail) היא מכונית יוקרה במרכב קבריולה, בעלת שני מקומות ישיבה, שמיוצרת, בייצור מוגבל (3 יחידות) על ידי רולס-רויס משנת 2021. היא נחשפה ב-27 במאי 2021 וב-20 במאי 2022 חשפה את הזנב סירה השני במספר. נכון ל-2021 הייתה זו המכונית היקרה ביותר בעולם, ומחירה 28 מיליון דולר.
עיצוב.
הצגת הדגם הייחודי נערכה יום אחד בלבד לאחר שרולס רויס הכריזה כי היא חוזרת להציע שירותי בניית מרכב אישית ללקוח (coachbuilt). הזנב סירה בנויה על פלטפורמת האלומיניום המודולרית של רולס רויס באורך של 5.8 מטר שמקורה ברולס-רויס פנטום 8 ושהותאמה במיוחד עבור הדגם, כך גם כל חלקי המרכב החיצוניים שיוצרו במיוחד עבור הדגם בעבודת יד. גם פנסי ה-LED הצרים מלפנים ומאחור יוצרו במיוחד עבור הדגם, חישוקי הגלגלים, ועוד. גג האריג המיוחד של הדגם לא מתקפל או נפתח חשמלית, אך הוא ניתן להסרה. כשנוסעים ברכב אין מקום לגג מכיוון שרולס רויס התקינה מאחור ערכת אירוח יוקרתית עם מקום לבקבוקי שמפניה, כוסות, צלחות, סכו"ם ועוד. בכדי לשמור על השמפניה קרה, על הקוויאר צונן ועל האוכל חם, הותקנה מערכת בקרת אקלים השומרת את הכל בטמפרטורה הנכונה. בנוסף קיימים מגשים מתקפלים, שרפרפים מתקפלים מסיבי פחמן ושמשייה. כל העזרים האלו יוצרו גם הם במיוחד עבור הדגם.
כחלק מהאפיון האישי של הדגם נבנה עבורו שעון כיס ייחודי נשלף המותקן במרכז לוח המחוונים וכן עט עם קופסה ייעודית בתא הכפפות. השעון יוצר על ידי יצרנית השעונים השווייצרית Bovet והעט על ידי חברת Montblanc הגרמנית.
מפרט טכני.
בזנב סירה מותקן המנוע של הפנטום 8 - מנוע בנזין V12 צילינדרים בנפח 6.75 ליטר טווין-טורבו המספק 570 כ"ס ומומנט מרבי של 91.7 קג"מ. תיבת הילוכים אוטומטית בעלת שמונה הילוכים.
נתון התאוצה מ-0 ל-100 קמ"ש עומד על כ-5.3 שניות והמהירות המרבית כ-250 קמ"ש.
רולס רויס זנב סירה
באד ארולזן
באד ארולזן (בגרמנית: Bad Arolsen) היא עיירה קטנה בצפון מדינת הסן שבגרמניה, במחוז ואלדק-פרנקנברג. מ-1655 עד 1918 שימשה כעיר המגורים של נסיכי ולדק ופירמונט ולאחר מכן, עד 1929, כבירת מדינת ולדק החופשית. המטה של שירות האיתור הבינלאומי נמצא בבאד ארולזן. בשנת 2003, העיר אירחה את הפסטיבל הממלכתי ה-43 של הסנטג (Hessentag) - יום מדינת הסן.
גאוגרפיה.
מקום.
באד ארולזן ממוקמת כ-45 ק"מ מערבית לקאסל.
דרך הנופש הגרמנית-הולנדית הנקראת "דרך התפוז" עוברת דרך העיירה, ומחברת עיירות, ערים ואזורים הקשורים לבית אורנג' .
יישובים שכנים.
ליד באד ארולזן שוכנות העיירה דימלשטט מצפון, העיירה וולקמרסן (שתיהן שייכות למחוז ולדק-פרנקנברג); העיירה וולפהאגן (Wolfhagen) בדרום מזרח (מחוז קאסל); העיר ולדק (Waldeck) מדרום, קהילת טוויסטטל (Twistetal) מדרום-מערב, קהילת דימלזה (Diemelsee) ממערב (שלוש האחרונות במחוז ולדק-פרנקנברג) והעיר מרסברג (הוכזאוארלנדקרייז, Hochsauerlandkreis, בנורדריין-וסטפאליה).
קהילות מכוננות.
מלבד הרובע הראשי (8,300 תושבים), הנושא את שם העיר, באד ארולזן מורכבת מחלקי המשנה הבאים:
היסטוריה.